
Sarah Morgan

Bli hos meg

Oversatt av Heidi Wallevik


Dette er del en av to i miniserien Legene på Glenmore.

Kjære leser!

Ideen om en miniserie, som utspiller seg på en fiktiv øy utenfor Skottland, skyldes at jeg leste en artikkel om en utilgjengelig virkelig øy og problemene med alle oppgavene for helsevesenet der. Da ble Glenmore Island født.

To karakterer åpenbarte seg raskt for meg. Kyla MacNeil er en selvstendig og god sykepleier som lever for sin elskede øy. For henne handler livet om alle de menneskene hun har kjent i hele sitt liv. Inn på scenen kommer også doktor Ethan Walker, reservert og innesluttet, vant til storbyens anonymitet. Han kommer til øya på jakt etter svar og uten tanker om å bli, men blir forført av den livlige Kyla – og av Glenmores spesielle sjarm.

Glenmore er et sted som tilbyr det som det ofte er lite av nå for tiden: samhørighet, fellesskap, naturopplevelser og muligheten til å leve et godt liv. Selv skulle jeg gjerne ha bodd der, og etter at du har lest denne boken, håper jeg at du mener det samme.

Varme hilsener

Sarah

